**SÆRMEDDELELSE I FORBINDELSE MED HAVESÆSONEN 2020 I SOMMERVIRKE**

Denne sæson vil på alle måder opleves anderledes end tidligere sæsoner.

To faktorer spiller ind, corona'en og det igangværende kloakeringsprojekt - herunder det altid nærværende spørgsmål om, hvornår der åbnes for vandet.

**Corona.**

Corona'ens hærgen har naturligvis også ramt Sommervirke og vi beder Jer indtrængende om at passe på Jer selv og hinanden, når I møder op herude. Reglerne hér er de samme som inde i byen!

I forvejen er vores generalforsamling rykket foreløbig en måned og nu har den (corona'en) for en tid stoppet færdiggørelsen af kloakeringsprojektet.

Derfor vil haveforeningen stadig bære præg af byggeplads, når I møder ind den kommende tid.

**Vandåbning.**

Den arbejdsstyrke der tager sig af vandforsyningen, er stadig arbejdsduelig og som det ser ud lige nu, åbner vi for vandet den 28. marts, som lovet før corona'ens hærgen.

I Sommervirke Vest vil det gamle system blive åbnet og være i brug, til det nye vandsystem hér er gjort klar til at overtage.

I Sommervirke Øst er det gamle system afbrudt og det nye system skal tages i brug (nærmere instruks om hvordan dét gøres i overgangsfasen inden endelig klarmelding af systemet, vil blive udsendt i næste uge).

**Kloakeringsprojektet.**

Arbejdet vil blive sat i gang, når arbejdsstyrken er karantænefri og igen er klar til at tage fat.

Og når det sker, skal de kunne arbejde og komme frem med deres arbejdsredskaber.

Der er anlagt vand- og kloakbrønde i samtlige haver, men I må under ingen omstændigheder foretage direkte tilslutning / foretage indgreb ind i brøndene, før bestyrelsen melder systemerne klar.

**Parkering.**

Det indskærpes derfor atter, at vi ikke vil se medlemmernes biler parkerede / holdende på foreningens veje og stræder (ønsker I Jeres bil inde i haveforeningen, kan I som lokalplanen tillader, etablere én p-plads på egen grund).

Vi ønsker alle en god sæson.

Bedste hilsner

BESTYRELSEN

P.S.

\**Beretning, årsregnskab, driftsbudget og indkomne forslag sendes til medlemmerne pr. email senest en uge inden generalforsamlingen. Materialet vil blive lagt i jeres postkasser i H/F Sommervirke, senest d. 23. april 2020, således at alle medlemmer kan hente det fra d. 24. april.*